Bæjarstjórn Akureyrarbæjar hefur ákveðið að falla frá breytingum á aðalskipulagi Oddeyrar sem heimilar háhýsi á svæðinu. Formaður skipulagsráðs segir niðurstöðuna vonbrigði.
Verktakinn SS byggir kynnti hugmyndir haustið 2019 um að reist yrðu allt að ellefu hæða fjölbýlishús á Gránufélagsreit á Oddeyri. Í aðalskipulagi svæðisins var gert ráð fyrir allt að fjögurra hæða húsum. Vinna við að breyta aðalskipulagi, svo heimilt yrði að byggja allt að ellefu hæða fjölbýlishús á svæðinu fór af stað en málið varð strax mjög umdeilt. Eftir langa meðferð í kerfinu var ákveðið að fara í íbúakosningu þar kom fram að mikill meirihluti vildi lágreista byggð. Bæjarstjórn Akureyrarbæjar samþykkti svo á fundi sínum í vikunni að fara eftir íbúakosningu og falla frá breytingunni. Þórhallur Jónsson er formaður skipulagsráðs Akureyrarbæjar.
Fyrir mér eru þetta náttúrlega ákveðin vonbrigði, það verður bara að segjast eins og er því Oddeyrin er það svæði sem við höfum hvað mest tækifæri til að þétta byggð og nýta til uppbyggingar. Þarna áttum við tækifæri til að byggja svolítið hærra og búa til svolítið svona borgarbyggð á þetta, þó það séu ekkert allir sammála um að það eigi heima á Oddeyrinni.
- En þetta mál endaði í íbúakosningu og þar virtist nokkuð skýr vilji fólks til þess að fara ekki svona hátt.
Algjörlega, hjá þeim sem að tóku þátt að þá voru bara 67% sem vildu ekki fara svona hátt en ég vill benda á það að þátttakan var heldur ekkert sérstök fyrir mína parta og ég get túlkað út úr þessu að 14% bæjarbúa voru á móti.
-Nú er kosningar í vor, heldur þú að þetta verði áfram hitamál?-
Nei ég held sko að það sjái það fæstir að tækifærin liggja í að byggja upp Oddeyri, þetta er okkar 101.
Formaður skipulagsráðs Akureyrar segir það vonbrigði að bæjarstjórn hafi fylgt niðurstöðu íbúakosningar og ákveðið að falla frá tillögum um háhýsi á Oddeyri. Hann segir mikil tækifæri liggja í svæðinu.